text: Kender du disse figurer?
  08 februar 2018 kl. 16.26
  Efter en ransagning i januar måned blev en mand anholdt og mistænkt for indbrud i privat beboelse og sommerhus. 
  Et armbånd lavet af en serveringsske i tretårnet sølv. Det er blandt andet én af de genstande, som blev fundet ved en ransagning af en bil tidligere på året.
  Syd- og Sønderjyllands Politi, områdecenter Nordøst i Haderslev, anholdte den 26. januar 2018 en mand, som mistænkes for indbrud i privat beboelse og sommerhus, skriver de i en pressemeddelse. 
  Kender du disse ting? 
  Bilen gemte på flere genstande, der vækkede politiets mistanke. Fire figurer i et natur-materiale og et ske-armbånd. Tingene blev alle fundet i en lys læderpung med en brun læderrem som lukning på posen.
  Det var dog ikke de eneste genstande, politiet fandt i bilen. Der blev også fundet to ældre fotoalbums, og politiet mener, at de to albummer kan relatere sig til slægtsforskning.
  Hvis du kan genkende de fundne ting, skal du kontakte: Kristian Harbo Sørensen, tlf. 72 58 46 83.
  